b'\n_START_ARTICLE_\nAmin\n_START_PARAGRAPH_\nAmini  so organske spojine s funkcionalno skupino, ki vsebuje du\xc5\xa1ikov atom s parom neveznih elektronov. Amini so derivati amonijaka, v katerem je eden ali ve\xc4\x8d vodikovih atomov zamenjanih, na primer z alkilnimi ali arilnimi skupinami. Med pomembne amine spadajo amino kisline, biogeni amini (acetilholin, histamin, serotonin...), trimetilamin in anilin. _NEWLINE_Spojine z du\xc5\xa1ikovim atomom ob karbonilni skupini s splo\xc5\xa1no formulo R-CO-NR\xe2\x82\x82 so amidi, ki imajo povsem druga\xc4\x8dne kemijske lastnosti kot amini.\n_START_SECTION_\nAromatski amini\n_START_PARAGRAPH_\nAromatski amini imajo na du\xc5\xa1ikov atom vezan aromatski obro\xc4\x8d. Najenostavnej\xc5\xa1i aromatski amin je anilin. Aromatski obro\xc4\x8d mo\xc4\x8dno zmanj\xc5\xa1a bazi\xc4\x8dnost aminov, amino skupina pa zaradi u\xc4\x8dinka doniranja elektrona mo\xc4\x8dno pove\xc4\x8da reaktivnost aromatskega obro\xc4\x8da.\n_START_SECTION_\nKiralnost\n_START_PARAGRAPH_\nTerciarni amimi s splo\xc5\xa1no formulo NHR\xe2\x82\x81R\xe2\x82\x82 in NR\xe2\x82\x81R\xe2\x82\x82R\xe2\x82\x83 so kiralni, ker ima du\xc5\xa1ikov atom skupaj z neveznim elektronskim parom \xc5\xa1tiri substituente. Energija pretvorbe enega izomera v drugega je majhna: v trialkilaminu zna\xc5\xa1a pribli\xc5\xbeno 7 kcal/mol. Pretvorbo ene oblike v drugo se najla\xc5\xbee prika\xc5\xbee  z odprtim de\xc5\xbenikom, ki ga obrne veter. Zaradi majhne pretvorbene energije se stereoizomerov vrste NHR\xe2\x82\x81R\xe2\x82\x82 ne da lo\xc4\x8diti. Izomere vrste NR\xe2\x82\x81R\xe2\x82\x82R\xe2\x82\x83  se lahko lo\xc4\x8di, \xc4\x8de so R\xe2\x82\x81, R\xe2\x82\x82 in R\xe2\x82\x83 vkle\xc5\xa1\xc4\x8deni v cikli\xc4\x8dne strukture, kakr\xc5\xa1ni so, na primer, aziridini. Kvarterne amonijeve soli s \xc5\xa1tirimi razli\xc4\x8dnimi skupinami na du\xc5\xa1ikovem atomu so lahko opti\xc4\x8dno aktivne.\n_START_SECTION_\nBiolo\xc5\xa1ko delovanje\n_START_PARAGRAPH_\nAmini imajo zna\xc4\x8dilen mo\xc4\x8dan vonj in so toksi\xc4\x8dni. Vonji amonijaka, pokvarjenih rib, urina, gnijo\xc4\x8dega mesa in sperme so v glavnem sestavljeni iz aminov. V organizmih nastajajo amini z razpadom amino kislin. Amini so tudi mnogi nevrotransmiterji, na primer epinefrin, norepinefrin, dopamin, serotonin in histamin.\n_START_SECTION_\n\xc4\x8ci\xc5\xa1\xc4\x8denje plinov\n_START_PARAGRAPH_\nVodne raztopine monoetanolamina, diglikolamina, dietanolamina, diizopropanolamina in metildietanolamina se uporabljajo za odstranjevanje ogljikovega dioksida (CO\xe2\x82\x82) in \xc5\xbeveplovodika (H\xe2\x82\x82S) iz naravnega plina in naftnih derivatov. Uporabljajo se tudi za odststranjevanje CO\xe2\x82\x82 iz dimnih plinov, s \xc4\x8demer se zmanj\xc5\xa1ajo izpusti toplogrednih plinov.'